和子瞻泗州僧伽塔
作者：蘇轍
朝代：宋

paragraphs: 清淮濁汴爭强雄，龜山下閟支祁宮。
高秋水來無遠近，蕩滅洲渚乘城墉。
千艘銜尾誰復惜，萬人雨泣哀將窮。
城中古塔高百尺，下有蛻骨黄金容。
蛟龍百怪不敢近，迴風倒浪歸無蹤。
越商胡賈豈知道，脫身獻寶酬元功。
至人已立萬物表，劫火僅置毛孔中。
區區淮汴亦何有，一挹可注滄溟東。
胡爲尚與水族較，時出變怪驚愚聾。
於乎此意不可詰，仰觀飛栱凌晴空。